“ชวน” ยันไม่คิดหักเงินเดือน ส.ส. สู้ “โควิด” ชี้มีค่าใช้จ่ายดูแลชาวบ้านในพื้นที่อยู่แล้ว
"ชวน หลีกภัย" ประธานสภาฯ ยืนยันไม่คิดหักเงินเดือน ส.ส. หนุนสู้ "โควิด" ชี้มีค่าใช้จ่ายดูแลชาวบ้านในพื้นที่อยู่แล้ว
"ชวน หลีกภัย" ประธานสภาฯ ยืนยันไม่คิดหักเงินเดือน ส.ส. หนุนสู้ "โควิด" ชี้มีค่าใช้จ่ายดูแลชาวบ้านในพื้นที่อยู่แล้ว
8 เม.ย. 2563

นายชวน หลีกภัย ประธานสภาผู้แทนราษฎร เปิดเผยภายหลังเข้าตรวจห้องประชุมพระสุริยัน ซึ่งจะใช้เป็นสถานที่สำหรับการประชุมสภาผู้แทนราษฎร เพื่อเตรียมความพร้อมสำหรับการประชุมสภาในสมัยหน้า ถึงประเด็นการหักเงินเดือนส.ส. เพื่อช่วยเหลือด้านต่างๆในการรับมือกับสถานการณ์ไวรัสโควิด- 19 ระบาด
โดยนายชวน ระบุว่า ส่วนตัวคิดว่านับตั้งแต่เกิดเหตุการณ์ ได้มี ส.ส. เข้าไปช่วยเหลือแล้ว อย่างตนเองก็ได้เรี่ยไรเงินจากคณะทำงานจนได้เงินมาประมาณ 400,000 บาท เพื่อไปบริจาคให้กับโรงพยาบาล ขณะที่ส.ส.แต่ละคนอยู่ในพื้นที่ต้องดูแลชาวบ้านและมีค่าใช้จ่ายในการดูแลประชาชนเป็นจำนวนมาก ซึ่งวันนี้ ส.ส. บางส่วนมีการส่งข้อความแจ้งมาว่ามีความกังวลต่อการหักเงินเดือน
ดังนั้น ขอยืนยันว่าสภาฯไม่มีความคิดที่จะหักเงินเดือน ส.ส. แต่อย่างใด โดยเงินเดือน ส.ส.เมื่อหักภาษีและหักเงินเข้าพรรคแล้ว เหลือเงินไม่ถึงหลักแสนบาท โดยฐานะของ ส.ส.แต่ละคนก็แตกต่างกัน
แต่ทั้งนี้ นายชวน ย้ำว่า ขอความร่วมมือ ส.ส. ในการทำหน้าที่สุจริต ไม่กักตุนสินค้า ไม่ค้ากำไรเกินควรและไม่เอาเปรียบประชาชน ไม่ใช่ไปทำทุจริตแล้วก็เอาเงินน้อยนิดมาบริจาค แบบนี้เป็นการกระทำที่ไม่ควร